Svet odaje poštu Majklu Džeksonu
Brojni obožavaoci, kao i slavne ličnosti širom sveta odaju poštu međunarodnoj pop ikoni Majklu Džeksonu, koji je iznenada umro u četvrt
Vesti o iznenadnoj smrti Majkla Džeksona brzo su se proširile. U njegovom rodnom gradu Geriju u Indijani fanovi su održali bdenje i napravili mesto hodočašća ispred njegovog nekadašnjeg doma. U drugim mestima širom Amerike ljudi su se skupljali kako bi pevali Džeksonove pesme, igrali i prisećali se njegovog života. Slike Majkla Džeksona na sceni su emitovane u celom svetu, a novine su o njegovoj smrti izvestile na naslovnim stranama. U Japanu, gde je američki pevač bio izuzetno popularan, fanovi su očekivali da ga vide na povratničkoj turneji, seriji od 50 koncerata koja je trebala da počne 13. jula u Londonu. „Trebalo je da idem na njegov koncert u julu i već sam bio spremio poklon za njega. Bio sam vrlo uzbuđen, ali sada više neću imati prilike da ga vidim.“ Kaže jedan japanski obožavatelj. Francuski fanovi kažu da je Majklova muzika mogla da dopre do ljudi svih uzrasta i običaja. Ipak, jedan italijanski obožavatelj je razočaran što je Džeksonova muzička karijera često bila u senci njegovog privatnog života. „On je morao sebe da prihvati takvog kakav je bio. Bio je veliki umetnik, ali nažalost nije ostavio pozitivnu poruku za nove generacije,“ kaže jedan italijanski fan. Dok je Džekson vladao top listama i opčinjavao publiku svojim koreografijama kao što je čuveni „munvok“ osamdesetih, njegova nekada savršena karijera bila je u senci njegovog na momente bizarnog ponašanja, zapanjujućih telesnih transformacija i nekoliko optužbi za seksualno uznemiravanje maloletnika. Uprkos kontroverzama koje su ga pratile, Džeksonova muzika imala je veliki uspeh širom sveta. U afričkim zemljama kao što je Kenija, gde su njegovi muzika i spotovi bili veoma popularni, prisutan je osećaj gubitka. "Veoma je tužno imajući u vidu da je bio crnac, a nije lako za crnog čoveka da se uzdigne tako visoko. Izgubili smo ikonu,“ kaže Karolajn Vanđiku iz Najrobija. Svetske radio i televizijske stanice posvetile su dosta vremena vesti o smrti pop zvezde, a neke su i odvojile termine u kojim puštaju njegovu muziku. Jedna radio stanica na Filipinima posvetila je ceo program Džeksonovim pesmama i priči o njegovom životu. Disk džokej ove radio stanice kaže da su mnogi slušaoci ispričali izuzetno zanimljive priče o kralju popa: „Jedan otac je ispričao kako je svog desetogodičnjeg sina upoznao sa muzikom Majkla Džeksona i da su mnogo vremena provodili slušajući je. Njegove pesme su za sva vremena.“ Drugi Džeksonovi obožavaoci kažu da će broj ljudi koji mu sada odaju poštu biti zabeležen u istoriji uz priče o Elvisu Prisliju i Bitlsima kao jedna od najvećih pop senzacija ikada.